|  |  |
| --- | --- |
| **3. NAPIREND** | **Ügyiratszám:** BSZ/542-2/2025. |

**ELŐTERJESZTÉS**

a Képviselő-testület **2025. április 9-i** **rendkívüli nyilvános** ülésére

|  |  |
| --- | --- |
| **Tárgy:** | **Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet módosításáról szóló rendelet véleményezése** |
| **Előterjesztő:** | Biró Imre polgármester |
| **Előkészítette:** | dr. Kiss Balázs Tamás aljegyző |

**TISZTELT KÉPVISELŐ-TESTÜLET!**

A Veszprém Vármegyei Kormányhivatal Hatósági Főosztály, Szociális és Gyámügyi Osztály 2025. március 12-én **hatósági ellenőrzést** tartott arra vonatkozólag, hogy a Kétnyelvű Német Nemzetiségi Óvoda-Bölcsőde engedélyes által működtetett **szociális étkeztetés szolgáltatás** jogszabályokban és a szolgáltatói nyilvántartásban foglaltaknak megfelelően működik-e.

Az ellenőrzés megállapításai alapján szükségessé vált az egyes szociális és gyermekvédelmi ellátási formák szabályozásáról szóló 4/2020.(IV.7.) önkormányzati rendelet (továbbiakban: Ör.) módosítása.

Aktualizálandó a szociális étkezés igénybevételére, valamint az ellátás személyi térítési díjára vonatkozó kritériumok szabályozása atekintetben, hogy a személyi térítési díjának megállapításánál a szolgáltatást igénybe vevő személy rendszeres havi jövedelmét kell figyelembe venni. A családban egy főre jutó rendszeres havi jövedelmet kizárólag kiskorú esetén kell figyelembe venni.

Az Ör. 1. mellékletében szabályozott 199.500 Ft feletti jövedelemmel rendelkező ellátott fizetendő térítési díját 80 %-ban javasolt rögzíteni. Ezzel összhangban az ellátott vállalhatja a teljes intézményi térítési díj megfizetését.

A fenti módosítások az egyes térítési díjak összegének módosításával nem járnak.

A Zánka és Térsége Oktatási Intézményi Társulás társulási megállapodása alapján a szociális alapon való étkeztetés és a gyermekétkeztetés formájára, igénybevételének módjára, a térítési díjakra Zánka Község Önkormányzata, mint a társulási megállapodásban rendeletalkotásra kijelölt önkormányzat hozhat szabályokat, de a társulási megállapodás a társulásban résztvevő többi önkormányzatnak véleményezési jogkört biztosít.

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjenek.

|  |  |
| --- | --- |
|  | **HATÁROZATI JAVASLAT**  Balatonszepezd Község Önkormányzata Képviselő–testülete a szociális étkeztetés és gyermekétkeztetés, mint társulásban ellátott feladatok vonatkozásában a társulási megállapodásban rendeletalkotásra kijelölt Zánka Község Önkormányzatának az étkezési térítési díjakkal kapcsolatos rendeletalkotásával egyetért. |

Balatonszepezd, 2025. március 24.

|  |  |
| --- | --- |
|  | **Biró Imre**  polgármester |

**Zánka Község Önkormányzata Képviselő-testületének .../.... (...) önkormányzati rendelete**

**az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet módosításáról**

*(tervezet)*

[1] A rendelet célja, hogy a szociális biztonság megteremtése és megőrzése érdekében szabályozza a pénzbeli és természetbeni juttatások, valamint a szociális ellátások igénybevételének helyi szabályait, rendelkezik a szociális és gyermekjóléti szolgáltatások igénybevételének jogosultságáról, mértékéről, igénybevételük módjáról és térítési díjairól.

[2] Zánka Község Önkormányzata Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 132. § (4) bekezdés d) pontjában kapott felhatalmazás alapján, a szociális igazgatásról és szociális ellátásokról szóló 1993. évi III. törvény 10. § (1) bekezdésében, 62. § (2) bekezdésében, és a 92. § (1) bekezdés b) pontjában, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (1a) bekezdésében és 29. § (3) bekezdésében, továbbá a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. és 8a. pontjában meghatározott feladatkörében eljárva a Zánka és Térsége Oktatási Intézményi Társulása társulási megállapodásában biztosított véleményezési jogkörében eljáró Balatonszepezd Község Önkormányzata és Monoszló Község Önkormányzata Képviselő-testülete véleményének kikérésével a következőket rendeli el.

**1. §**

Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet 18. § (2) bekezdés e) pontja helyébe a következő rendelkezés lép:

*(A települési lakásfenntartási támogatást természetben, a közüzemi szolgáltatóhoz történő utalással, vagy előre fizetős mérőóra felszerelésével, vagy feltöltésével is nyújtható a következő díjakhoz:)*

„*e)* egyéb számlával igazolt lakásfenntartási költség.”

**2. §**

Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet 22. §-a helyébe a következő rendelkezés lép:

**„22. §**

(1) A szociális étkeztetésben részesülő jövedelemmel rendelkező ellátott az 1. melléklet szerinti személyi térítési díjat köteles fizetni vagy vállalja az intézményi térítési díj megfizetését.

(2) A jövedelemmel nem rendelkező ellátottak részére a szociális étkezést ingyenesen kell biztosítani.

(3) A szociális alapszolgáltatás személyi térítési díjának megállapításánál a szolgáltatást igénybe vevő személy rendszeres havi jövedelmét, kiskorú igénybe vevő esetén a családban egy főre jutó rendszeres havi jövedelmet kell figyelembe venni.

(4) A személyi térítési díj összege nem haladhatja meg az ellátott jövedelmének a 30 %-át. Ha az étkezést a hónap nem minden napján veszi igénybe, akkor a napi személyi térítési díj nem haladhatja meg az Szt. 116. § (3) bekezdése szerinti jövedelemhatár harmincad részét.

(5) A kedvezményes térítési díjat fizetők esetében a kedvezmény összegét az igénybe vevő lakhelye szerinti önkormányzat téríti meg.”

**3. §**

Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet 1. melléklete helyébe az 1. melléklet lép.

**4. §**

Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet 28. § (3) bekezdésében a „15. napjáig” szövegrész helyébe a „20. napjáig” szöveg lép.

**5. §**

Hatályát veszti az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet 21. § (3) bekezdése.

**6. §**

Ez a rendelet a kihirdetését követő napon lép hatályba.

Zánka, 2025. április „ ”

|  |  |
| --- | --- |
| **dr. Oláh Kálmán**  polgármester | **dr. Varga Viktória**  jegyző |

*1. melléklet az .../... . (... . ... .) önkormányzati rendelethez*

„*1. melléklet*

**Szociális étkeztetésben részesülők térítési díjai**

1. Intézményi térítési díj: 1800 Ft

2. Kedvezmény megállapítása kategóriánként az ellátott havi rendszeres jövedelme alapján:

|  | **A** | **B** | **C** | **D** | **E** |
| --- | --- | --- | --- | --- | --- |
| **1** |  | ***99.750 Ft alatt:*** | ***99.750 Ft és 142.500 Ft***  ***között*** | ***142.50***1 ***Ft – 199.500 Ft***  ***között*** | ***199.500 Ft felett*** |
| **2** | **Fizetendő térítési díj %-ban** | **40** | **51** | **67** | **80** |

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**17. §** (1) A **jogszabály előkészítője –** a jogszabály feltételezett hatásaihoz igazodó részletességű **– előzetes hatásvizsgálat elvégzésével felméri a szabályozás várható következményeit**. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

**Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet módosításáról szóló rendelet** tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezet elfogadásának releváns társadalmi, gazdasági költségvetési hatása nincs.

a**b) A jogszabály környezeti és egészségi következményei**

A Tervezetben foglaltaknak közvetlen környezeti és egészségi következményei nincsenek.

**ac) A jogszabály adminisztratív terheket befolyásoló hatásai**

A Tervezet elfogadása adminisztratív többletterhet nem keletkeztet.

**b) A jogszabály megalkotásának szükségessége, a jogalkotás elmaradásának várható következményei**

A Tervezet elfogadására a szociális étkeztetés feltételeinek felülvizsgálata okán van szükség.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegihez képest több személyi, szervezeti, tárgyi és pénzügyi feltételt nem igényel.